Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τις συνέπειες της λήξης ισχύος της συνθήκης της Ευρωπαϊκής Κοινότητας Άνθρακα και Χάλυβα (ΕΚΑΧ) στις διεθνείς συμφωνίες που έχει συνάψει η ΕΚΑΧ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συνθήκη για την ίδρυση της Ευρωπαϊκής Κοινότητας Άνθρακα και Χάλυβα ("ΕΚΑΧ") εκπνέει στις 23 Ιουλίου 2002. Η ΕΚΑΧ έχει συνάψει ορισμένες διεθνείς διμερείς συμφωνίες οι οποίες δεν προβλέπουν το ενδεχόμενο λήξης ισχύος της συνθήκης ΕΚΑΧ. Επίσης, το αντικείμενο της συνθήκης ΕΚΑΧ, μετά τη λήξη ισχύος αυτής, θα καλύπτεται από τη συνθήκη ΕΚ.

Η συνέχιση αυτών των συμφωνιών είναι προς το συμφέρον της Ευρωπαϊκής Κοινότητας. Κρίνεται επομένως απαραίτητη η μεταβίβαση στην ΕΚ των δικαιωμάτων και των υποχρεώσεων που απορρέουν από τις εν λόγω διεθνείς συμφωνίες. Το συνημμένο σχέδιο απόφασης του Συμβουλίου προβλέπει την εν λόγω μεταβίβαση και αναθέτει στην Επιτροπή να ενημερώσει όλες τις ενδιαφερόμενες τρίτες χώρες και να αναλάβει όλες τις απαιτούμενες τεχνικές τροποποιήσεις. Παράλληλα με την παρούσα απόφαση του Συμβουλίου, οι αντιπρόσωποι των κυβερνήσεων των κρατών μελών, συνερχόμενοι στο πλαίσιο του Συμβουλίου, θα λάβουν απόφαση με την οποία θα μεταβιβάζονται στην ΕΚ όλα τα δικαιώματα και οι υποχρεώσεις που απορρέουν από τις διμερείς διεθνείς συμφωνίες με την ΕΚΑΧ.

2002/0127 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τις συνέπειες της λήξης ισχύος της συνθήκης της Ευρωπαϊκής Κοινότητας Άνθρακα και Χάλυβα (ΕΚΑΧ) στις διεθνείς συμφωνίες που έχει συνάψει η ΕΚΑΧ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 133,

την πρόταση της Επιτροπής [1],

[1] ΕΕ C [...], [...], σ. [...].

Εκτιμώντας τα εξής:

(1) Η συνθήκη ΕΚΑΧ, δυνάμει του άρθρου 97 αυτής, εκπνέει στις 23 Ιουλίου 2002,

(2) Η ΕΚΑΧ έχει συνάψει ορισμένες διεθνείς συμφωνίες με τρίτες χώρες,

(3) Οι εν λόγω συμφωνίες δεν προβλέπουν το ενδεχόμενο λήξης ισχύος της συνθήκης ΕΚΑΧ.

(4) Το αντικείμενο της συνθήκης ΕΚΑΧ, μετά τη λήξη ισχύος αυτής, θα καλύπτεται από τη συνθήκη ΕΚ, περιλαμβανομένου του άρθρου 133.

(5) Οι αντιπρόσωποι των κυβερνήσεων των κρατών μελών, συνελθόντες στο πλαίσιο του Συμβουλίου, αποφάσισαν ότι τα δικαιώματα και οι υποχρεώσεις που απορρέουν από τις διεθνείς συμφωνίες που είχε συνάψει η ΕΚΑΧ, πρέπει να μεταβιβαστούν στην Ευρωπαϊκή Κοινότητα (ΕΚ) [2] .

[2] ΕΕ ........

(6) Θεωρείται ότι είναι προς το συμφέρον της ΕΚ η συνέχιση των εν λόγω διεθνών συμφωνιών πέραν της λήξεως ισχύος της συνθήκης ΕΚΑΧ και η μεταφορά τους στην ΕΚ.

(7) Ορισμένες από τις συμφωνίες αυτές ενδέχεται να χρειάζονται τεχνικές τροποποιήσεις προκειμένου να είναι σύμφωνες με τους κανόνες της ΕΚ.

(8) Θα χρειαστεί σχετική ενημέρωση των ενδιαφερόμενων τρίτων χωρών,

ΑΠΟΦΑΣΙΖΕΙ:

Άρθρο 1

Από τις 24 Ιουλίου 2002, τα δικαιώματα και οι υποχρεώσεις που απορρέουν από τις διεθνείς συμφωνίες που έχει συνάψει η Ευρωπαϊκή Κοινότητα Άνθρακα και Χάλυβα (ΕΚΑΧ) με τρίτες χώρες, μεταβιβάζονται στην Ευρωπαϊκή Κοινότητα (ΕΚ).

Άρθρο 2

Η Επιτροπή ενημερώνει τις ενδιαφερόμενες τρίτες χώρες σχετικά με τη μεταβίβαση στην ΕΚ των δικαιωμάτων και των υποχρεώσεων της ΕΚΑΧ που απορρέουν από τις προαναφερθείσες συμφωνίες.

Επιπλέον, αναλαμβάνει όλες τις απαραίτητες τεχνικές τροποποιήσεις προκειμένου οι συμφωνίες να καταστούν σύμφωνες με τους κοινοτικούς κανόνες και, όταν είναι απαραίτητο, τη διαπραγμάτευση των τροποποιήσεων των συμφωνιών.

Άρθρο 3

Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα των Ευρωπαϊκών Κοινοτήτων.

H παρούσα απόφαση εφαρμόζεται από τις 24 Ιουλίου 2002.

Βρυξέλλες,

Για το Συμβούλιο

Ο Πρόεδρος